# Directiva Hanníbal

La Directiva Hanníbal (també coneguda com a “Procediment Hanníbal” o “Protocol Hanníbal”) és el nom del protocol utilitzat per les Forces de Defensa d'Israel (FDI) per a evitar la presa de soldats israelians per les forces enemigues.
Aquesta directiva estipula que, en cas que un soldat sigui segrestat o cuidi ser-ho, s'ha de fer servir força màxima per a evitar-ho, fins i tot si això comporta causar-li la mort, per la qual cosa «equival a ordenar que s'afuselli al soldat capturat per a evitar que sigui fet presoner». El seu nom prové del llegendari general cartaginès Hanníbal, que va preferir suïcidar-se en caure en mans romanes.
Va ser creada el 1986, després que tres soldats de la brigada d'infanteria israeliana Givati fossin capturats per l'organització libanesa Hezbol·là. Segons aquesta doctrina, un soldat israelià mort és preferible a un presoner viu.
És possible que hagin coexistit dues versions de la Directiva Hanníbal: la versió oficial escrita, accessible només a les altes jerarquies de les FDI, i una versió oral per als comandants de divisió i nivells inferiors. En la versió oral, l'expressió «per tots els mitjans» sovint es va interpretar literalment com «tot soldat israelià està més ben mort que fet presoner», si bé en 2011 el cap de l'Estat Major de les FDI, Benny Gantz, va afirmar que la directiva no permetia matar soldats de les FDI per a evitar que caiguessin en mans enemigues.
El text complet de la directiva no es va publicar mai i, fins al 2003, la censura militar israeliana en va prohibir qualsevol discussió a la premsa. La directiva ha estat modificada diverses vegades, fins que fou oficialment revocada el 2016 pel cap de l'Estat Major de les FDI, Gadi Eizenkot. Mai s'ha fet públic quin protocol va reemplaçar la Directiva Hanníbal.
Durant l'atac liderat per Hamàs contra Israel en 2023, les FDI van rebre l'ordre d'impedir «a qualsevol preu» el segrest de civils o soldats israelians. Això possiblement va provocar la mort d'un gran nombre d'ostatges israelians, segons han denunciat periòdics israelians. En concret, cinc hores després de l'inici dels atacs de Hamàs, la Divisió de Gaza de l'exèrcit israelià va rebre l'ordre que «ni un sol vehicle pot tornar a Gaza». Una font del comando sud va declarar al diari Haaretz: «tothom sabia en aquells dies que aquests vehicles podien portar soldats o civils segrestats (...). Tothom sabia el que significava no deixar que cap vehicle tornés a Gaza». Dos casos específics assenyalen a l'ús d'aquesta directiva. En el primer d'ells, durant els combats al quibuts Be'eri, un comandant de tancs israelià va ordenar llançar un obús contra una casa en la qual milicians de Hamàs retenien catorze ostatges israelians, matant tretze d'ells. En el segon d'ells, un ostatge israelià de seixanta-vuit anys, Efrat Katz, va morir pels trets d'un helicòpter israelià contra el vehicle que el transportava a la Franja de Gaza.

## Referències

* ↑ Gascón, Eugeni García. «Israel, acusat d’arrasar Rafah per salvar un soldat», 30-07-2015. [Consulta: 7 octubre 2024].
* ↑ Quién mató a civiles israelíes (en castellà)
* ↑ What’s Israel’s Hannibal Directive? A former Israeli soldier tells all
* ↑ Amos Harel «Haaretz, Chief of Staff to Military Commanders: Hannibal Directive Does Not Permit Killing of Soldiers to Prevent Abduction». .
* ↑ Weizman, Eyal. Forensic Architecture, Violence at the Threshold of Detectability. New York: Zone Books, 2017. ISBN 9781935408864. , page 176.
* ↑ El Ejército israelí anulará su polémico protocolo para frenar el secuestro de militares
* ↑ Limone, Noa «If Israel Used a Controversial Procedure Against Its Citizens, We Need to Talk About It Now» (en anglès). Haaretz, 13-12-2023 [Consulta: 16 gener 2024].
* ↑ Haaretz Editorial «The IDF Must Investigate the Kibbutz Be'eri Tank Fire Incident – Right Now» (en anglès). Haaretz, 08-01-2023 [Consulta: 8 gener 2024].
* ↑ Bergman, Ronen «ההוראה: למנוע ממחבלים לחזור לעזה 'בכל מחיר', גם אם יש איתם חטופים» (en hebreu). Ynet, 10-01-2024 [Consulta: 12 gener 2024].
* 1 2 «IDF used protocol that may have risked civilian lives in Hamas attack – report». , 07-07-2024.
* ↑ «IDF officers invoked defunct ‘Hannibal Protocol’ during Oct. 7 fighting – report». , 07-07-2024.

## Enllaços externs

* Intents de segrestar 12 soldats israelians van ser frustrats enguany (en anglès), N12 Israel News. 16 d'octubre de 2011
* La Directiva Hanníbal, documental de Benny Brunner (en anglès), Al-Jazeera English. 7 d'octubre de 2016.